সূত্র আরো জানায়, সিঙ্গাপুর থেকে ফিরেই বিরোধী দলের নেত্রী বেগম খালেদা জিয়া দলের চাকাকে যেভাবে ঘুরিয়ে নিয়ে নিজের কঠোর অবস্থান পরিষ্কার করেছেন, তা ক্ষমতার রাজনীতির সর্বশেষ পাওয়া হিসাব-নিকাশ থেকেই করেছেন। নির্বাসিত ছেলেদের নামে মামলা, রায়, তাকে আদালতের বারান্দায় টেনে নেওয়া ও তার চলি্লশ বছরের বাড়ি থেকে উচ্ছেদের পরেও গণরায় নিয়ে পরবর্তী নির্বাচনে ফিরে আসার আশায় সব যন্ত্রণা সয়ে রাজনীতিতে হামাগুড়ি দিয়ে পথ চলছিলেন খালেদা জিয়া। এমনকি সংঘাতের রাজনীতিতে তৃতীয় পক্ষের আগমনের আশঙ্কাকেও আমলে নিয়েছিলেন রাজনৈতিক পদক্ষেপ গ্রহণে। কিন্তু সিঙ্গাপুর সফরের আগে-পরেই বিরোধী দলের নেত্রী খালেদা জিয়া নিশ্চিত হয়ে যান যুক্তরাষ্ট্র ও ভারতের গণতান্ত্রিক নেতৃত্ব যতই সব দলের অংশগ্রহণে আগামী জাতীয় নির্বাচন অনুষ্ঠানের কথা বলুক না কেন, সরকারের তাতে কোনো সাড়া নেই। খালেদা জিয়ার ঘনিষ্ঠ সূত্র জানায়, সিঙ্গাপুরে কারও সঙ্গে তাদের নেত্রীর কোনো আলাপ-আলোচনা হয়েছে কিনা তা জানা নেই। তবে খালেদা জিয়া নিশ্চিত হয়েছেন সরকার তাকে ও তার সন্তানদের নির্বাচনে অযোগ্য ঘোষণা করে বিএনপির একাংশকে নিয়ে নির্বাচন করার পথেই হাঁটছে।